Ministeri Paavo Arhinmäki kieltää syyttäneensä norjalaisia dopingista.

Ministeri Paavo Arhinmäki kertoi oman näkemyksensä lausahduksensa luonteesta. JUSSI ESKOLA

Ilta-Sanomien mukaan Norjan urheilun keskusjärjestön pääsihteeri Inge Andersen vaatii urheiluministeri Paavo Arhinmäeltä(vas) anteeksipyyntöä.

Norjalainen raivostui Arhinmäen kommentista naisten 30 kilometrin hiihdon jälkeen.

- Jos norjalaisilla on mennyt voitelu ja lääkitys tähän saakka pieleen, niin nyt se oli kunnossa, Arhinmäki sanoi televisiohaastattelussa. Norjalainen urheilujohtaja tulkitsi suomalaisministerin vihjanneen, että norjalaiset käyttivät dopingia.

Iltalehden Sotshista tavoittama Arhinmäki sanoo, että hänen lausuntoaan on tulkittu väärin.

- Norjalaisilla on ollut ongelmia astman ja luiston kanssa. Nyt he ovat saaneet ne ilmeisesti kohdalleen. En tiedä, miten lausuntoani on norjalaisille maalattu.

Arhinmäki muistuttaa, että norjalaiset ovat itse nimenneet nämä asiat syyksi pettymyksiin hiihtoladulla.

Ministeri ei aio ottaa asian takia yhteyttä norjalaisiin.

- Jos päivänselvästä lausunnosta saadaan tällaista vedettyä, niin hämmästelen.